Kawżi magħquda C‑124/13 u C‑125/13
Il-Parlament Ewropew
uIl-Kummissjoni Ewropea
vs
Il-Kunsill tal-Unjoni Ewropea
“Rikors għal annullament — Regolament (UE) Nru 1243/2012 — Għażla tal-bażi legali — Artikolu 43(2) u (3) TFUE — Deċiżjoni politika — Pjan għal perijodu fit-tul għall-istokkijiet tal-merluzz”
Sommarju — Sentenza tal-Qorti tal-Ġustizzja (Awla Manja) tal-1 ta’ Diċembru 2015
1.        Sajd — Politika komuni tas-sajd — Dispożizzjonijiet meħtieġa sabiex jintlaħqu l-għanijiet tal-politika — Miżuri dwar l-iffissar u l-allokazzjoni tal-opportunitajiet tas-sajd — Kompetenzi tal-Kunsill — Artikolu 43(2) TFUE u Artikolu 43(3) TFUE — Kampijiet ta’ applikazzjoni rispettivi
(Artikolu 43(2) u (3) TFUE)
2.        Sajd — Konservazzjoni tar-riżorsi tal-baħar — Pjan għal perijodu fit-tul għall-istokkijiet tal-merluzz u għas-sajd li jisfrutta dawn l-istokkijiet — Regolament Nru 1243/2012 — Aġġustament tal-mekkaniżmu ġenerali għall-iffissar tal-qabdiet totali permissibbli u tal-limitazzjonijiet tal-isforz tas-sajd — Bażi legali — Artikolu 43(2) TFUE
(Artikolu 43(2) TFUE; Regolamenti tal-Kunsill Nru 1342/2008 u Nru 1243/2012)
3.        Rikors għal annullament — Sentenza ta’ annullament — Effetti — Limitazzjoni mill-Qorti tal-Ġustizzja — Żamma tal-effetti tal-att ikkontestat sas-sostituzzjoni tiegħu f’terminu raġonevoli — Ġustifikazzjoni bbażata fuq raġunijiet ta’ ċertezza legali
(it-tieni paragrafu tal-Artikolu 264 TFUE)
1.        L-adozzjoni mill-Parlament u mill-Kunsill, skont il-proċedura leġiżlattiva ordinarja, ta’ dispożizzjonijiet fuq il-bażi tal-Artikolu 43(2) TFUE teħtieġ b’mod obbligatorju li jiġi evalwat jekk dawn id-dispożizzjonijiet humiex “meħtieġa” sabiex jintlaħqu l-għanijiet marbuta mal-politiki komuni rregolati mit-Trattat FUE, b’tali mod li din l-adozzjoni timplika deċiżjoni politika li għandha tkun irriżervata lil-leġiżlatur tal-Unjoni. Għall-kuntrarju, l-adozzjoni mill-Kunsill ta’ miżuri dwar l-iffissar u l-allokazzjoni tal-opportunitajiet tas-sajd, skont l-Artikolu 43(3) TFUE, ma teħtieġx tali evalwazzjoni peress li tali miżuri għandhom natura prinċipalment teknika u peress li huma meqjusa bħala meħuda fl-implementazzjoni tad-dispożizzjonijiet adottati fuq il-bażi tal-Artikolu 43(2) TFUE.
F’dan is-sens, l-Artikolu 43(2) TFUE u l-Artikolu 43(3) TFUE għandhom għanijiet differenti u kull wieħed minnhom għandu kamp ta’ applikazzjoni speċifiku, b’tali mod li jistgħu jintużaw b’mod separat sabiex iservu bħala bażi għall-adozzjoni ta’ miżuri partikolari fil-qasam tal-politika komuni tas-sajd, u dan bil-kundizzjoni li, meta jadotta atti fuq il-bażi tal-Artikolu 43(3) TFUE, il-Kunsill għandu jaġixxi b’osservanza tal-limiti tal-kompetenzi tiegħu kif ukoll, jekk ikun il-każ, tal-kuntest ġuridiku diġà stabbilit skont l-Artikolu 43(2) TFUE. Minn dan jirriżulta li l-kamp ta’ applikazzjoni tal-Artikolu 43(3) TFUE jista’ jkopri miżuri li ma jkunux limitati għall-iffissar u għall-allokazzjoni tal-opportunitajiet tas-sajd, bil-kundizzjoni li dawn il-miżuri ma jimplikawx għażla politika rriżervata lil-leġiżlatur tal-Unjoni minħabba li jkunu meħtieġa sabiex jintlaħqu l-għanijiet marbuta mal-politiki komuni tal-agrikoltura u tas-sajd.
(ara l-punti 48, 58 u 59)
2.        L-emendi tal-Artikoli 9 u 12 tar-Regolament Nru 1342/2008, li jistabbilixxi pjan għal perijodu fit-tul għall-istokkijiet tal-merluzz u għas-sajd li jisfrutta dawn l-istokkijiet, introdotti permezz tar-Regolament Nru 1243/2013, ma humiex limitati sabiex jipprovdu sempliċement għall-iffissar u għall-allokazzjoni effettiva tal-opportunitajiet tas-sajd f’ċirkustanzi speċifiċi u fuq bażi annwali, iżda huma intiżi li jaġġustawx il-mekkaniżmu ġenerali għall-iffissar tal-qabdiet totali permissibbli u tal-limitazzjonijiet tal-isforz tas-sajd sabiex jiġu eliminati n-nuqqasijiet li jirriżultaw mill-applikazzjoni tar-regoli preċedenti dwar it-tnaqqis awtomatiku u li kienu qegħdin jikkompromettu li jintlaħqu l-għanijiet tal-pjan pluriannwali ta’ rkupru tal-istokkijiet tal-merluzz.
Għaldaqstant, l-imsemmija emendi jiddefinixxu l-kuntest ġuridiku li fih jiġu stabbiliti u allokati l-opportunitajiet tas-sajd. B’hekk, dawn l-emendi jirriżultaw minn għażla politika li għandha impatt dewwiemi fuq il-pjan pluriannwali ta’ rkupru tal-istokkijiet tal-merluzz. Minn dan jirriżulta li l-emendi inkwistjoni jikkostitwixxu dispożizzjonijiet meħtieġa sabiex jintlaħqu l-għanijiet marbuta mal-politika komuni tas-sajd fid-sens tal-Artikolu 43(2) TFUE. Għaldaqstant, l-adozzjoni ta’ dawn l-emendi kien imissha ġiet irregolata permezz tal-proċedura leġiżlattiva prevista fl-imsemmi Artikolu 43(2) TFUE u l-Kunsill ma kellux raġun meta għażel l-Artikolu 43(3) TFUE bħala l-bażi legali għall-adozzjoni tar-Regolament Nru 1243/2012, u għalhekk dan tal-aħħar għandu jiġi annullat.
(ara l-punti 79-81 u 83)
3.        Fid-dawl ta’ raġunijiet marbuta maċ-ċertezza legali, l-effetti ta’ att annullat jistgħu jinżammu b’mod partikolari meta l-effetti immedjati tal-annullament tiegħu jikkawżaw konsegwenzi negattivi gravi għall-persuni kkonċernati u meta l-legalità tal-att ikkontestat ma tkunx qiegħda tiġi kkontestata minħabba l-għan jew il-kontenut tiegħu iżda minħabba raġunijiet ta’ nuqqas ta’ kompetenza tal-awtur tiegħu jew ta’ ksur ta’ forom proċedurali sostanzjali. Dawn ir-raġunijiet jinkludu, b’mod partikolari, l-iżball imwettaq fir-rigward tal-bażi legali tal-att ikkontestat.
Issa, sa fejn ir-Regolament Nru 1243/2012, li jemenda r-Regolament Nru 1342/2008 li jistabbilixxi pjan għal perijodu fit-tul għall-istokkijiet tal-merluzz u għas-sajd li jisfrutta dawk l-istokkijiet, għandu l-għan li jiżgura l-konservazzjoni u l-isfruttament sostenibbli tar-riżorsi tas-sajd fil-kuntest tal-politika komuni tas-sajd, l-annullament tiegħu b’effett immedjat jista’ jkollu konsegwenzi gravi għall-implementazzjoni ta’ din il-politika u għall-operaturi ekonomiċi kkonċernati.
Għaldaqstant, hemm lok li l-effetti ta’ dan ir-regolament jinżammu sad-dħul fis-seħħ, f’terminu raġonevoli li ma jistax ikun ta’ iktar minn tnax-il xahar mill-1 ta’ Jannar tas-sena ta’ wara d-data li fiha tingħata din is-sentenza, ta’ regolament ġdid li jkun ibbażat fuq il-bażi legali adegwata.
(ara l-punti 86, 88 u 90)